b"\n_START_ARTICLE_\nMarvin Musquin\n_START_SECTION_\nTraject\xc3\xb2ria esportiva\n_START_PARAGRAPH_\nLa seva carrera dins el motocr\xc3\xb2s es vei\xc3\xa9 molt afavorida gr\xc3\xa0cies a la seva inclusi\xc3\xb3 a l'equip estatal de motocross espoir, la qual cosa f\xc3\xa9u que aviat comenc\xc3\xa9s a triomfar en l'esfera internacional, guanyant el Campionat d'Europa de 85 cc el 2004._NEWLINE_El 2006 acab\xc3\xa0 el tercer al Campionat de Fran\xc3\xa7a J\xc3\xbanior i esdevingu\xc3\xa9 campi\xc3\xb3 de Fran\xc3\xa7a de supercross en categoria elit, t\xc3\xadtol que revalid\xc3\xa0 la temporada seg\xc3\xbcent.\n_START_SECTION_\n2009, primer t\xc3\xadtol mundial\n_START_PARAGRAPH_\nDespr\xc3\xa9s de debutar al mundial de MX2 la temporada de 2008 i acabar-hi en catorzena posici\xc3\xb3 final, al comen\xc3\xa7ament de la temporada de 2009 encet\xc3\xa0 la seva era de domini dins la categoria, tot guanyant la primera m\xc3\xa0nega del Gran Premi de Bulg\xc3\xa0ria i quedant tercer a la segona, aconseguint aix\xc3\xad la seva primera vict\xc3\xb2ria en un Gran Premi._NEWLINE_Un cop assolida la primera posici\xc3\xb3 provisional del campionat despr\xc3\xa9s del Gran Premi de Catalunya (a Bellpuig) trenc\xc3\xa0 unilateralment el contracte que el lligava amb l'equip privat NGS (que disposava de motocicletes Honda) per tal d'ingressar a l'equip oficial KTM. La seva primera cursa amb la nova moto no podia ser m\xc3\xa9s exitosa, ja que guany\xc3\xa0 les dues m\xc3\xa0negues del Gran premi del Regne Unit, refermant aix\xc3\xad la seva situaci\xc3\xb3 al capdavant de la classificaci\xc3\xb3. Al seg\xc3\xbcent Gran Premi, el de Fran\xc3\xa7a (disputat a Ern\xc3\xa9e), torn\xc3\xa0 a guanyar les dues m\xc3\xa0negues._NEWLINE_Degut a un plet amb la seva anterior escuderia, es perd\xc3\xa9 el Gran Premi de Su\xc3\xa8cia per\xc3\xb2, un cop arribat a un acord amist\xc3\xb3s amb els demandants, torn\xc3\xa0 a pilotar la KTM amb una nova doble vict\xc3\xb2ria, aquest cop al Gran Premi de B\xc3\xa8lgica. A la darrera prova de la temporada se'n torn\xc3\xa0 a endur les dues m\xc3\xa0negues i assol\xc3\xad aix\xc3\xad el seu primer t\xc3\xadtol mundial amb 540 punts, amb 40 d'avantatge sobre el portugu\xc3\xa8s Rui Gon\xc3\xa7alves, el seu company d'equip a KTM.\n_START_SECTION_\n2010, segon t\xc3\xadtol\n_START_PARAGRAPH_\nLa temporada de 2010, Musquin torn\xc3\xa0 a dominar \xc3\xa0mpliament el campionat aconseguint el seu segon t\xc3\xadtol mundial amb 61 punts d'avantatge sobre el subcampi\xc3\xb3, l'alemany Ken Roczen."